Kazbek ligger i fjellkjeden Khokh, en fjellkjede som går nord for Store Kaukasus med mange kløfter fra elvene Ardon og Terek. Området har en aktiv platetektonikk, med regelmessige mindre jordskjelv. Et aktivt system med varme kilder ligger også rundt fjellet. Kazbek er en sovende vulkan bygget hovedsakelig av trakytt og kledd med lava. Den er formet som en dobbel kjegle og foten ligger i en høyde på 1 770 moh. Kazbek er den høyeste av de vulkanske fjellene i vulkangruppen rundt Kazbegi, som også inkluderer Khabarjina (3 142 moh.).